**LO BON DIU E LOS ANGES**

 Un desser d'ivèrn, que torrèva d'aviada, un praube tot espelhandrat que vinot turtar a le pòrta d'uu' mèison.

 — Adishatz, bravas amnas, ce dishot eth, me disharetz pas cauhar un chic, per l'amor de Diu?

 — Si, si, praube òmi, ce li responot lo mèste de le mèison, entratz, entratz.

 E que li hiren plaça davant lo larèr. Quòn estot bien caut, que li serviren a sopar au cunh de le taula, e après que li dishoren :

 — Adara, praube òmi, que podetz montar dromir au grèr. Qu'es tot plenh de hen. N'i' auratz pas hreid.

 — Mercí hòrt de tot çò qu'atz hèit per jo, ce dishot lo praube, lo bon Diu que ves ac tornerà.

 Adara que me'n vau dromir. Seloment, qu'èi pr'abitud de me luvar hòrt a bona òra. Tabé, doman matin, s'entenetz quauquarré davant que ne singuitz luvats, ves 'shantitz pas : que serà jo que partirèi.

 — Bon, bon... Bona neit.

 Aqueth monde que vinèn de tuvar lo pòrc, e lo praube s'èra apercebut d'uu' bèra barrada de tripas que pindolèvan dab un bèth bon Diu.

 — Ò ! ce's pensa eth, qu'i a tant n'as pas minjat tripas... Seré bien lo moment de'n gostar quauqu'uva...

 L'endoman matin, lo praube que se luva davant jorns e se met totas aquiras tripas hens lo panatèr.

 Qu'avè uu' gran cluscassa : qu'i auré tinut mèi hornada de pan ! Dishèt pas que lo bon Diu en pindants.

 E que se n'anot en cridants a'us de le mèison :

 — Adishatz, bravas amnas. Me'n vau dab los anges, ves dèishi dab lo bon Diu.

 — Mercí, praube òmi, ce li responoren los auts deu leit avant. Quòn tornitz per 'cí, manquitz pas le nòsta pòrta...

 — Me'n guardarí, bé ! ce hit lo praube en sortints.

 Entà totara, le Dauna que se luva e que va avitar lo huc per har le creishada. Tot de còp, se va apercéber que Ii avèn panat les tripas. Aquera hemna, hòla de malícia !

 — Aqueth hilh de garça de praube, ce didè, podè bien díser que se n'anèva dab los anges e que nes dishèva dab lo bon Diu! Atau qu'a hèit aqueth valipauc !....

 Mès com har per tornar aver les tripas ? E lo praube, on l'avèn ? Darrèr quauqua bòrda, sus le lana, a dus o tres lègas lunh, a har tantèca dab çò de panat. Caloren se pochar le malícia, e aténer l'an d'après per poder minjar tripas.

Crosic-crosat, Mon conde acabat.

 (Contat de cap a 1900 per PEDELUC e MAUMEN, de La Bohèira.)

**Lexicòt**

Turtar : Sonner - Hurler - Crier

Espelhandrat : Dépenaillé

Grèr o Graèr : Grenier

(E)ishantir : Épouvanter - Avoir grande peur

Bon Diu : Gros boudin

Clusca : Petit panier de forme oblonde - Cluscassa (un peu plus grand qu'une "clusca")

Creishada - Quershada - Cruishada : Farine de maïs cuite à l'eau, passée à la poële,....

Har Tantèca : Faire bombance, ribote

Pochar : Supporter (le mal)

Malícia : Colère